У складу са чланом 44. став 1. Уредбе о методологији управљања јавним политикама, анализи ефеката јавних политика и прописа и садржају појединачних докумената јавних политика („Службени гласник РСˮ, број 8/19),

Министарство пољопривреде, шумарства и водопривреде објављује

ИНФОРМАЦИЈУ

О СПРОВЕДЕНИМ КОНСУЛТАЦИЈАМА У ТОКУ ИЗРАДЕ ПРЕДЛОГА/НАЦРТА ПРОПИСА

**1) Да ли су у току израде предлога/нацрта прописа спроведене консултације са циљним групама и заинтересованим странама (ако нису спроведене потребно је навести разлог)?**

У току израде Предлога националног програма руралног развоја за период 2022-2024. године и Акционог плана за спровођење Националног програма руралног развоја за период 2022-2024. године спроведене су консултације са циљним групама и заинтересованим странама.

**2) У ком временском периоду су спроведене консултације?**

Консултације су спроведене у периоду од јуна 2021. године до 30. aприлa 2022. године, као и у периоду од 15. до 22. новембра 2022. године.

**3) Које методе/технике консултација су коришћене (фокус група, округли сто, полуструктурирани интервју, панел, анкета, прикупљање писаних коментара, итд.)?**

Консултације су спроведене у форми састанака, онлине састанака, путем електронске поште, упућивањем током трибина и радионица, путем сајта е- консултације и сајта Министарства пољопривреде, шумарства и водопривреде.

**4) Ко су били учесници консултативног процеса?**

Учесници консултативног процеса били су:

- Чланови Радне групе за припрему Предлога националног програма руралног развоја за период 2022-2024. године коју чине представници Министарства пољопривреде, шумарства и водопривреде, Покрајинског секретаријата за пољопривреду, водопривреду и шумарство, Републичког завода за статистику, удружења пољопривредних произвођача и научних институција,

- представници Републичког секретаријата за јавне политике, као подршка успостављању методолошког оквира за израду документа,

- представници Пројекта „Јачање отпорности сектора пољопривреде на елементарне непогодеˮ,

- Удружење Стална конференција градова и општина.

**5) Које примедбе, сугестије и коментари упућени током спровођења процеса консултација су прихваћени и уврштени у текст предлога/нацрта прописа?**

Републички секретаријат за јавне политике упутио је конструктивне коментаре у погледу усклађености документа са Законом о планском систему Републике Србије („Службени гласник РСˮ, број 30/18) и Уредбом о методологији управљања јавним политикама, анализи ефеката јавних политика и прописа и садржају појединачних докумената јавних политика („Службени гласник РСˮ, број 8/19). Основне примедбе односиле су се на потребу дефинисања жељене промене, једног основног циља, до три посебна циља, као и на нивоу мера дефинисање показатеља учинка и надлежне институције за спровођење мере. Све сугестије су прихваћене и уврштене у текст документа.

Пројекат „Јачање отпорности сектора пољопривреде на елементарне непогодеˮ, који у сарадњи са Министарством пољопривреде, шумарства и водопривреде спроводи Организација за храну и пољопривреду Уједињених нација (FAO UN) уз финансијску подршку Европске уније, доставио је Анализу нацрта Националног програма за рурални развој 2022-2024. године са препорукама за унапређење у областима повећања отпорности пољопривреде на климатске промене и управљања ризицима. Тим пројекта био је присутан и на већини састанака радне групе.

Достављенa анализа садржи уопштене препоруке, али и конкретне предлоге за измену текста предлога програма, од којих су уважене следеће:

1) да се Визија националног програма допуни тако што ће поред усвајања иновативних технолошких решења и пословних пракси предвиђати и усвајање добрих произвођачких пракси, као и упапређење управљања ризицима.

2) да се у оквиру општег циља додају појмови: „адаптацијом на ефекте климатских променаˮ и „родној равноправностиˮ;

3) да се за Посебан циљ 1. Унапређење конкурентности пољопривредно-прехрамбеног сектора, кроз достизање нивоа ЕУ стандарда квалитета и унапређење тржишног ланца, после речи: ,,тржишног ланцаˮ додају речи: ,,смањење ризикаˮ делимично је уважена јер је уместо речи: „смањење ризикаˮ употребљен израз „управљање ризицимаˮ. Ова дефиниција уједначена је и касније у тексту. Остали коментари у оквиру овог циља који се односе на додавање следећих појмова: „способност за управљање ризицимаˮ, ,,добра произвођачка праксаˮ, ,,ниска отпорност на климатске променеˮ, ,,коришћење принципа климатски паметне пољопривредеˮ и ,,управљање ризицимаˮ, су прихваћени.

4) да се у Посебном циљу 2. нагласи одрживост, као и да се израз ,,ублажавање последицаˮ преформулише у ,,адаптибилностˮ;

5) да се у текст описа Посебног циља 3 после речи: „Социјална и демографска ревитализација села и генерацијска обнова сектора пољопривреде, биће подржане кроз мотивацију младихˮ додају речи: „и женаˮ. За жене и младе носиоце пољопривредних газдинстава предвиђен је већи проценат подстицаја у Мерама 1.1, 1.3, 3.2. и 3.4;

6) да се у опису Посебног циља 3. наброје конкретни инфраструктурни пројекти делимично је уважена, јер је уместо набрајања пројеката додато: „као и за друге инфраструктурне пројектеˮ;

7) да се у Табели 20. Показатељи учинка, прошире показатељи учинака мере за достизање Посебног циља 1. показатељима који се односе на наводњаване површине у hа и засадима под противградним мрежама.

8) да се у Мери 1.1. Инвестиције у физичку имовину пољопривредних газдинстава, у свим секторима, као инвестиције које ће бити подржане, додају и инвестиције које ће допринети повећању отпорности на климатске промене;

9) да се уМери 1.3 Инвестиције у прераду и маркетинг пољопривредних

и прехрамбених производа и производа рибарства, додају инвестиције за унапређење капацитета за коришћење обновљивих извора енергије у процесу прераде, као и за унапређење капацитета за прераду, третман и одлагање отпада из производног процеса;

10) да се у опису мера за достизање Посебног циља 2. дода и појам: „адаптација и повећање отпорности на климатске променеˮ.

11) да се образложење у Мери 2.5. Oчување пољопривредних и осталих подручја високе природне вредности, допуни следећим реченицом: „Подручја високе природне вредности играју важну улогу у руралном животу и руралном идентитету. Поред побољшања природних станишта, ова подручја представљају природне коридоре за ширење и миграцију врста, доприносећи биодиверзитету.ˮ;

12) да се у оквиру Мере 4.1. Подршка пружању савета и информација пољопривредним произвођачима, удружењима, задругама и другим правним лицима у пољопривреди нагласи пренос знања везан за адаптацију и јачање отпорности пољопривредне производње на утицаје климатских промена;

13) да се дода да ће се подстицаји који ће се реализовати у Мери 4.2. Развој техничко-технолошких, примењених, развојних и иновативних пројеката у пољопривреди и руралном развоју, односити и на климатски адаптибилне пројекте, као и да се код ефеката Мере 4.2. дода да ће спровођење мере додатно, кроз подршку развоју прогнозно-извештајних послова у области заштите биља мера доприносити јачању отпорности пољопривредне производње на утицај климатских промена и заштиту животне средине услед таргетираног третирања и заштите биља;

14) да се у Табелу 26. Показатељи учинка на нивоу мера за достизање Посебног циља 3, уврсте и следећи учинци: ,,Број објављених прогнозно-извештајних савета и број регистрованих пољопривредних газдинстава који су обухваћени Прогнозно-извештајним саветима, како би се у оквиру мере 4.2. могао пратити развој прогнозно-извештајне службе и њених савета.

15) да се у Акциони план, у показатељима резултата на нивоу мере 1.1: Инвестиције у физичку имовину пољопривредног газдинства додају следећи индикатори: наводњаване површине (hа) и засади под противградним мрежама (hа).

Стална конференција градова и општина примедбовала је да се у SWOT анализи, у Закључку, у последњем пасусу, измени део текста тако да гласи да су одрживо управљање природним ресурсима, еколошки и климатски изазови, заједно са руралном инфраструктуром, подручја на чијем је унапређењу мало учињено и да је највећи проблем код јединица локалних самоуправа недостатак финансијских капацитета, као и имовинско-правни односи и недостатак пројектно техничке документације.

Осим наведеног није било додатних предлога упућених током спровођења процеса консултација које би биле прихваћене и укључене у текст Предлога националног програма руралног развоја за период 2022-2024. године.

**6) Које примедбе, сугестије и коментари упућени током спровођења процеса консултација нису уважени и који су разлози за њихово неприхватање?**

Током састанака Радне групе за припрему Предлога националног програма руралног развоја за период 2022-2024. године проф. др. Наталија Богданов изнела је констатацију да би Мера 2.3 Органска производња, која је на основу Закона о подстицајима у пољопривреди и руралном развоју класификована у другој групи мера руралног развоја - Подстицаји за очување и унапређење животне средине и природних ресурса, требало да се за наредни период програмира, спроводи и прати у оквиру националног програма којим се уређује рурални развој и да би надлежност над овим пословима требало да обавља Министарство пољопривреде, шумарства и водопривреде - Сектор за рурални развој.

Овај предлог није прихваћен, а разлог за одбијање наведеног предлога јесте тај што би се у случају прихватања предлога морала мењати организациона структура Министарства пољопривреде шумарства, и водопривреде, тако да ће се поменута мера у програмском периоду програмирати, спроводити и пратити у оквиру Националног програма за пољопривреду, а надлежности над овим пословима обављаће Сектор пољопривредне политике Министарства пољопривреде, шумарства и водопривреде.

Препоруке Пројекта „Јачање отпорности сектора пољопривреде на елементарне непогодеˮ које нису уважене:

1) да је у вези са остваривањем општег циља потребно нагласити ,,Oдрживост и управљање ризицимаˮ. Овај предлог није уважен из разлога јер општи циљ националног програма произлази из Стратегије пољопривреде и руралног развоја Републике Србије за период 2014-2024. године („Службени гласник РСˮ, број 85/14).

2) да се у оквиру описа Посебног циља 2. дода параграф којим се описује увођење нових мера за остваривање овог посебног циља, како би се примарни пољопривредни произвођачи прилагодили климатским променама и усвојили принципе климатски паметне пољопривреде. Примедба није прихваћена имајући у виду да су мере руралног развоја у националном програму у складу са Законом о подстицајима у пољопривреди и руралном развоју;

3) да се у оквиру мере 1.2. Успостављање и јачање удружења у области пољопривреде, додају ,,удружења корисника водаˮ. Предлагач није прихватио ову примедбу јер сматра да не треба посебно издвајати одређена удружења, па ни удружења корисника вода.

4) да се у Мери 3.1 Унапређење и развој руралне инфраструктуре, уведе рангирање подносилаца захтева. Није прихваћен јер није достављен конкретан предлог критеријума за рангирање. Подршка ће се вршити по редоследу подношења уредно поднетих захтева до утрошка средстава.

5) да је у оквиру Мере 4.2. Развој техничко-технолошких, примењених, развојних и иновативних пројеката у пољопривреди и руралном развоју потребно уврстити и унапређење аналитичких способности запослених у Министарству пољопривреде, шумарства и водопривреде. Није прихваћена из разлога јер би исто морало бити прецизно разрађено и питање је да ли би било прихватљиво узимајући у обзир да је едукација државних службеника већ предвиђена кроз Програм континуираног стручног усавршавања државних службеника у државним органима.

Предлог Сталне конференције градова и општина да се у глави ,, Преглед и анализа постојећег стањаˮ већи акценат стави на опис капацитета јединица локалних самоуправа није прихваћен из разлога јер није дат конкретан предлог. Није прихваћена ни сугестија да се у предлогу програма истакне Интегрисани систем управљања и контроле (IACS), јер се исти односи на директна плаћања и органску производњу, која ће се у програмском периоду 2022-2024. године програмирати, спроводити и пратити у оквиру Националног програма за пољопривреду. Такође није прихваћена ни примедба да се израз „субнационални нивоˮ замени јер није пронађен други адекватнији израз.